Video: Man geskiet wat ‘rowers’ verfilm‘n Skermgreep uit die video van die rooftog in Edenglen. Die 70-jarige man is gewond. (Video: Twitter) ŉ Man van Edenglen in Gauteng is ernstig gewond nadat hy ŉ video geneem het van ŉ bende vermeende rowers in hul luukse BMW X5, terwyl hulle ŉ huis in die buurt beroof. Die rowers het oënskynlik gesien dat die 70-jarige man Sondag ŉ video van hulle maak en het hom gekonfronteer. Die video is later op sosiale media versprei. Brig. Mathapelo Peters, Gautengse polisiewoordvoerder, het gesê ŉ huisbraak het omstreeks 13:15 plaasgevind. “Net toe die verdagtes op pad uit was, het hulle die inwoners gesien wat op daardie stadium nog onbewus was van wat aan die gang is. Hulle is terstond beroof. “Terwyl die verdagtes die erf verlaat het, het hulle ŉ buurman opgemerk wat besig was om die voorval te verfilm,” het Peters gesê. Die rowers se luukse wegkommotor. (Skermgreep: Twitter) Hulle het hom genader en ŉ woordewisseling het ontstaan. Op die video kan gesien word hoe die man sy sleutel in die lug hou en dan aan een (of meer) van die aanvallers sê “I haven’t got” en “what are you talking about?” ŉ Skoot klap kort daarna. Volgens Peters het die rowers die man se selfoon geëis en is ŉ skoot in die daaropvolgende struweling gevuur. Shawn Herbst, woordvoerder van Netcare 911, het gesê paramedici van dié nooddiens, asook die Emer-G-Med-nooddiens, het die man op die toneel behandel. “Weens die aard van sy beserings is hy met ŉ Netcare-helikopter na ŉ hospitaal gevlieg vir die spesialisbehandeling wat hy nodig het,” het Herbst gesê. Hy was in ŉ kritieke toestand. Peters het gesê die Edenvale-polisie ondersoek klagte van huisbraak en poging tot moord. Die rowers is nog op vrye voet. House burglary in Edenvale. They shot the man, who is in his 70’s, for recording them…WATCH pic.twitter.com/cM9w894b3Q — Yusuf Abramjee (@Abramjee) December 15, 2019